sunnuntai 06.05.2018 klo 7:35
Lähes kaikki suomalaiskuskit ovat kokeneet keskeytyksen johtoasemasta.
Valtteri Bottas joutui keskeyttämään Azerbaidzhanissa johtoasemasta.
Nastolalainen on vain viimeisin suomalainen, joka on joutunut toteamaan varman voiton lipeävän käsistään.
Häntä ennen saman kohtalon ovat jakaneet Keke Rosberg, Mika Häkkinen ja Kimi Räikkönen.
Mika Häkkinen kadotti F1-autoilun ilon epäonnisella kaudella 2001. AOP
Viime sunnuntaina Valtteri Bottas saattoi jo haistaa ruutulipun. Hän oli juuri selvittänyt Azerbaidzhanin GP:n viimeisen uusintalähdön ja pitänyt epätoivoiseen ohitussyöksyyn sortuneen Sebastian Vettelin takanaan.
Matkaa oli jäljellä vain muutama vaivainen kierros, kun Bottas pahaksi onnekseen ajoi F1-romun päältä ja rikkoi samalla oikean takarenkaansa. Unelma räjähti kuminpalasiksi, ja nastolalainen lupasi hukuttaa pettymyksensä useampaan tuoppiin olutta.
Bottas saattoi tuntea olonsa orvoksi katsellessaan tallikaverinsa Lewis Hamiltonin voitonjuhlia. Hän voi lohduttautua kuitenkin sillä tosiasialla, että varman voiton lipeäminen käsistä on tuttua lähes kaikille suomalaisille F1-kuskeille.
Tuskin kukaan F1-kuski on kärsinyt niin paljon huonosta onnesta kuin Rosberg. Suomalainen F1-pioneeri hakkasi päätään seinään epäluotettavilla Theodore-, ATS-, Wolf- ja Fittipaldi-autoilla ennen kuin sai suuren mahdollisuutensa Williamsilla.
1980-luvulla autot olivat teknisesti paljon alkeellisempia kuin nykyään. Rosbergin voittaessa maailmanmestaruuden 1982 hänen autossa oli 15 vuotta aiemmin kehitetty Ford Cosworth -moottori.
Seuraavalla kaudella Frank Williams aloitti varovaisen tutustumisen turbomaailmaan, joka tiesi väistämättä luotettavuusongelmia. Rosberg koki itse karvaasti, miten hänen Italian GP -voitto syksyllä 1985 valui hukkaan moottoririkkoon kierroksella 45.
Rosberg oli kammennut paalulta lähteneen Ayrton Sennan ohi heti ensimmäisessä mutkassa ja hallitsi kisaa ylivoimaisesti. Kuluneemmilla renkailla kärkipaikan perinyt Alain Prost lasketteli viimeiset kuusi kierrosta helppoon voittoon.
Rosbergin koko F1-uran viimeinen osakilpailua Australian Adelaidessa päättyi myös keskeytykseen johtoasemasta. Tällä kertaa Rosberg ehti kierrokselle 63, kun hänen oikea takarenkaansa tyhjeni. McLarenin suomalaiskuskilla oli peräti 30 sekunnin johto Nelson Piquet’hen. Pahaksi onnekseen Rosberg oletti ongelmien johtuvan moottorista ja pysäköi autonsa turva-alueelle, vaikka hänen olisi tarvinnut vain nilkuttaa varikolle renkaanvaihtoon.
Häkkinen oli jo kadottanut suurimman intohimonsa F1-autoiluun, kun hän saapui vuoden 2001 Espanjan GP:hen. Arkkivihollinen Michael Schumacher oli karannut 22 pisteen päähän, eikä McLaren tuntunut pystyvän vastaamaan Ferrarin vetoon.
Epätoivoiseen MM-taistoon oli luvassa hieman valoa, kun Häkkinen kaarsi tutun Katalonian moottoriradan pääsuoran päässä olevaan ykkösmutkaan. Kyseessä oli osakilpailun 56. ja viimeinen kierros. Ainoastaan Schumacher oli enää samalla kierroksella suomalaisen kanssa, mutta hänkin oli jäänyt peräti 42 sekunnin päähän.
Lievään ylämäkeen nousevassa kolmosmutkassa McLaren-Mercedeksen vauhti kuitenkin hyytyi. Kierroksella ohitetut autot ajoivat nyt vuorostaan Häkkisen ohi. Suomalainen yritti epätoivoisesti liukua eteenpäin, mutta alkanut hydrauliikkavuoto johti kytkimen hajoamiseen ja pian paksu savu seurasi taapertavaa McLarenia.
Tallin tekninen johtaja Adrian Newey katsoi tilannetta epätoivoisena McLarenin varikkomuurilta. Häkkisen oli pakko pysäköidä autonsa radan viereen ja katsella, kuinka Schumacher venytti eron suomalaiseen jo 32 pisteeseen.
- Olisi kiva saada nyrkkeilysäkki varikolle. Voisin lyödä sitä nyt pari kertaa, Häkkinen muotoili tunteensa.
On vaikea sanoa, miten F1-motivaation olisi käynyt, jos Häkkisen auto olisi kestänyt maaliin asti. Kausi 2001 jäi suomalaismestarin viimeiseksi MM-sarjassa.
Kaikki ymmärtävät, että Räikkösen pitäisi taitojensa puolesta olla moninkertainen maailmanmestari. Hänen parhaat vuotensa ajoittuvat ajalle ennen ensimmäistä - ja toistaiseksi ainoaa - MM-titteliä, mutta McLaren-Mercedeksen jatkuvat murheet pettivät suomalaisen kerta toisensa jälkeen.
Parhaiten on muistissa kesän 2005 Euroopan osakilpailu Nürburgringillä, jossa talli pelasi upporikasta ja rutiköyhää jättäen Räikkösen radalle pahasti neliskanttisella takarenkaalla. Suomalainen johti kisaa vielä viimeisen kierroksen alussa, mutta lopulta jousitukseen kohdistunut tärinä oli liikaa ja se petti spektaakkelimaisesti ykkösmutkassa.
Räikkönen spinnasi näyttävästi soralle ja oli vähällä keilata Jenson Buttonin mukanaan. Fernando Alonso karkasi voittoon. Sama asetelma toistui myöhemmin kaudella Hockenheimissa, jossa Räikkönen johti 11,5 sekunnilla ennen kuin hydrauliikka petti, ja Alonso sai toisen lahjavoiton.
Espanjalainen varmisti uransa ensimmäisen maailmanmestaruuden Räikkösen jäädessä toiseksi. Mikäli suomalaisen McLaren olisi kestänyt maaliin näissä kahdessa kisassa, olisi hän napannut ensimmäisen tittelinsä ennen Alonsoa.
Kimi Räikkönen tuotiin varikolle Hockenheimissa 2005, kun Fernando Alonso karkasi voittoon. AOP